SC ลุยเปิด 2 โครงการใหม่ใน Q2/60 มูลค่ารวมกว่า 3.1 พันลบ.
SC ลุยเปิด 2 โครงการใหม่ใน Q2/60 มูลค่ารวมกว่า 3.1 พันลบ. เผยตุน backlog ราว 8 พันลบ. ทยอยรับรู้รายได้ปีนี้ 30%
17 พ.ค. 2560

นายณัฐพงศ์ คุณากรวงศ์ ประธานเจ้าหน้าที่บริหารบริษัทเอสซี แอสเสท คอร์ปอเรชั่น จำกัด (มหาชน) หรือ SC เปิดเผยว่า ผลการดำเนินงานในไตรมาส 1/60 มีรายได้รวม 1.76 พันล้านบาท และกำไรสุทธิ 75 ล้านบาท ขณะที่มียอดขายรอโอน (Backlog) ประมาณ 8 พันล้านบาท ซึ่งจะเป็นยอดโอนในปีนี้ประมาณ 30%
ทั้งนี้บริษัทมีแผนเปิดโครงการใหม่ในไตรมาส 2/60 จำนวน 2 โครงการ มูลค่ารวมกว่า 3.1 พันล้านบาท ได้แก่ โครงการ แกรนด์ บางกอก บูเลอวาร์ด ศรีนครินทร์ ตั้งอยู่ติดถนนศรีนครินทร์ รถไฟฟ้าสายสีเหลือง เยื้องซีคอน พื้นที่กว่า 37 ไร่ มูลค่าโครงการ 2.4 พันล้านบาท จำนวน 73 ยูนิต ราคาเริ่ม 25 ล้านบาท เปิดจองครั้งแรก วันที่ 20-21 พ.ค.นี้ และ  โครงการ เวนิว พระราม 5-2 ตั้งอยู่บนถนนนครอินทร์ พื้นที่กว่า 20 ไร่ มูลค่าโครงการ 760 ล้านบาท จำนวน 90 ยูนิต ราคาเริ่ม 5.99 ล้านบาท เปิดจองครั้งแรก วันที่ 3-4 มิ.ย.นี้
นอกจากนี้เป็นครั้งแรกของวงการอสังหาริมทรัพย์ ที่นำเทคโนโลยีทันสมัย Virtual Reality (VR) ให้ลูกค้ารับชมตัวอย่างบ้านผ่านเว็บไซต์เสมือนจริงแบบ 360 องศา
“เราจะนำนวัตกรรมมาเพื่อพัฒนาคุณภาพชีวิตที่ดีให้กับลูกค้า พร้อมกับแก้ปัญหาที่เป็น pain points ของผู้อยู่อาศัย ด้วยแนวคิด human-centric ที่เข้าใจถึงพฤติกรรม และความต้องการของมนุษย์ โดยจะมุ่งพัฒนาที่อยู่อาศัย ที่มีทั้งนวัตกรรมและคุณภาพสูงในทุกระดับราคา”นายณัฐพงศ์ กล่าว